Mistä on kyse? Fimea epäilee lahtelaisen apteekin myyneen asiakkailleen eri lääkkeitä kuin mitä on määrätty reseptissä

Apteekki sijaitsee vilkkaasti liikennöidyllä ABC-asemalla Lahden Renkomäessä

Viranomainen kehottaa kaikkia apteekissa asioineita tarkastamaan, että saadut lääkkeet ovat oikeita

Lääkealan turvallisuus- ja kehittämiskeskus Fimea epäilee Lahden Renkomäessä toimivan apteekin myyneen asiakkailleen vääriä lääkkeitä. Ihmisten epäillään saaneen apteekista eri lääkkeen kuin reseptissä on määrätty. Fimean mukaan tilanne johtuu apteekin liian pienistä lääkevarastoista.

Yleisesti tiedetään se, että apteekin lääkevarastoon sitoutuu merkittävä taloudellinen pääoma. Sinikka Rajaniemi

– Tarkkaa syytä varaston pienuuteen emme tiedä, mutta yleisesti tiedetään se, että apteekin lääkevarastoon sitoutuu merkittävä taloudellinen pääoma, sanoo Fimean ylijohtaja Sinikka Rajaniemi.

Apteekit velvoitetaan pitämään asukaspohjan perusteella tietyn suuruista ja laajuista lääkevalikoimaa. Fimean saamien tietojen mukaan Renkomäen apteekkiin toimitetut lääkemäärät eivät ole olleet vaaditulla tasolla.

Tiedossamme ei ole, että kenellekään olisi aiheutunut vakavaa terveydellistä vaaraa. Sinikka Rajaniemi

– Tiedossamme ei ole, että kenellekään olisi aiheutunut vakavaa terveydellistä vaaraa. On mahdollista, että asiakas on saanut esimerkiksi miedompaa tai vahvempaa lääkettä, mitä lääkäri on hänelle määrännyt, sanoo Rajaniemi.

Fimea on jättänyt poliisille asiasta tutkintapyynnön.

Vakavista vaaratilanteista ei ole tietoa

Apteekki sijaitsee ABC-huoltoaseman yhteydessä Lahden moottoritien varressa, minkä vuoksi apteekissa on voinut asioida ihmisiä eri puolilta Suomea.

Fimea kehottaa apteekissa asioineita tarkistamaan, että myyty lääke vastaa reseptissä määrättyä. Asian voi varmistaa jossakin toisessa apteekissa.

Epäilty väärinkäytös tuli Fimean tietoon muista lahtelaisapteekeista sekä huolestuneilta yksityishenkilöiltä.

Epäilyt tulivat asiakkailta ja muilta terveydenhuollon ammattilaisilta. Sinikka Rajaniemi

– Epäilyt tulivat asiakkailta ja muilta terveydenhuollon ammattilaisilta. Fimea on myös itse tehnyt tarkistuksia kyseiseen apteekkiin, Rajaniemi kertoo.

Apteekki saanut aiemmin varoituksen

Fimea on antanut asiasta jo aiemmin kirjallisen varoituksen, mutta se ei ole vaikuttanut apteekin toimintaan. Varoituksen antamisesta on muutama kuukausi. Apteekkari ei ole kuitenkaan varoituksesta huolimatta ryhtynyt riittäviin korjaustoimiin. Nyt Fimea aikoo peruuttaa apteekin toimiluvan.

Toimiluvan peruuttaminen on Fimean ylijohtaja Sinikka Rajaniemen mukaan erittäin harvinaista. Fimea tarkastaa vuosittain lähes 50 apteekkia. Apteekkari voi myös luopua toimiluvastaan omaehtoisesti.

Toimiluvan peruuttamiseen johtavia tapauksia on viime vuosina sattunut muutamia Sinikka Rajaniemi

– Toimiluvan peruuttamiseen johtavia tapauksia on viime vuosina sattunut muutamia, Rajaniemi kertoo.

Apteekki oli avoinna vielä torstaina iltapäivällä.

Apteekissa ei ole pääsääntöisesti työskennelllyt kuin yksi farmasian ammattilainen, joka on apteekkari. Lisäksi apteekissa työskentelee teknistä henkilökuntaa, jolla ei ole oikeuksia toimittaa reseptilääkkeitä.

Emme tavoittaneet apteekkaria kommentoimaan tapausta useista yrityksistä huolimatta.

Apteekin henkilökunnan tietoja täsmennetty 3.11. klo 15.27

Täsmennys 3.11. klo 16.52: Aiemmin kerroimme, että Fimea peruuttaa toimiluvan. Fimea on käynnistänyt prosessin apteekin toimiluvan perumiseksi.